BANPU เคาะช่วงราคา-ระยะเวลาเสนอขายหุ้น IPO “บ้านปูเพาเวอร์” ราว 26 ก.ย.นี้
BANPU เคาะช่วงราคา-ระยะเวลาเสนอขายหุ้น IPO "บ้านปูเพาเวอร์" ราว 26 ก.ย.นี้ คาดเทรด SET ได้ใน Q4/59 โดยมีบล.บัวหลวง ,บล.ธนชาต ,บริษัท เดอะ ควอนท์ กรุ๊ป จำกัด เป็นที่ปรึกษาทางการเงิน
12 ก.ย. 2559

บริษัท บ้านปู จำกัด (มหาชน) หรือ BANPU ระบุว่า ความคืบหน้าการออกและเสนอขายหุ้นให้กับประชาชนทั่วไปครั้งแรก (IPO) ของบริษัท บ้านปู เพาเวอร์ จำกัด (มหาชน) หรือ บ้านปูเพาเวอร์ ซึ่งเป็นบริษัทย่อยในด้านการผลิตไฟฟ้าของบริษัท โดยเบื้องต้นคาดว่าจะมีการกำหนดช่วงราคา และระยะเวลา ตลอดจนการจองซื้อหุ้น IPO ของ บ้านปูเพาเวอร์ ประมาณวันที่ 26 ก.ย.นี้ และคาดว่าจะสามารถนำเข้าจดทะเบียนในตลาดหลักทรัพย์แห่งประเทศไทย (SET) ภายในไตรมาส 4/59
ทั้งนี้ การดำเนินการดังกล่าวขึ้นอยู่กับการอนุญาตของสำนักงานคณะกรรมการกำกับหลักทรัพย์และตลาดหลักทรัพย์ (สำนักงาน ก.ล.ต.) ให้แบบแสดงรายการข้อมูลการเสนอขายหลักทรัพย์และร่างหนังสือชี้ชวนมีผลใช้บังคับ และสภาวะตลาดทั่วไป
ก่อนหน้านี้ บ้านปูเพาเวอร์ จะขายหุ้นสามัญเพิ่มทุนไม่เกิน 648.49 ล้านหุ้น โดยจำนวนไม่เกิน 210 ล้านหุ้น จะเสนอขายให้กับผู้ถือหุ้นของ BANPU นอกจากนี้ยังสำรองหุ้นเพิ่มทุนไม่เกิน 50 ล้านหุ้น เพื่อรองรับการใช้สิทธิของใบสำคัญแสดงสิทธิที่จะซื้อหุ้นสามัญที่จะออกและเสนอขายให้แก่กรรมการ และพนักงานของกลุ่มบริษัท ซึ่งจำนวนหุ้น IPO ทั้งหมดเป็นสัดส่วนไม่เกิน 22.56% ของทุนจดทะเบียนภายหลังการเพิ่มทุนของบ้านปูเพาเวอร์ ขณะที่ BANPU ยังคงเป็นผู้ถือหุ้นที่มีอำนาจควบคุมในบ้านปูเพาเวอร์ในสัดส่วนไม่ต่ำกว่า 77.44%
สำหรับเงินที่ได้จากการขายหุ้น IPO ครั้งนี้ บ้านปูเพาเวอร์จะนำไปชำระคืนเงินกู้ยืม ,ลงทุนขยายธุรกิจทั้งในและต่างประเทศ และเป็นเงินทุนหมุนเวียนในการดำเนินงาน
ขณะที่มีบล.บัวหลวง ,บล.ธนชาต ,บริษัท เดอะ ควอนท์ กรุ๊ป จำกัด รับหน้าที่เป็นที่ปรึกษาทางการเงิน โดยมีบล.บัวหลวง ,บล.กสิกรไทย และบล.ธนชาต เป็นผู้จัดการการจัดจำหน่ายและรับประกันการจำหน่ายสำหรับการเสนอขายหุ้น IPO